หุ้นแบงก์เขียวยกแผง! รับเงินทุนไหลเข้า หนุน SET ทะยานเหนือ 1,500 จุด
หุ้นแบงก์เขียวยกแผง! รับเงินทุนไหลเข้า หนุน SET ทะยานเหนือ 1,500 จุด
9 ธ.ค. 2563

ผู้สื่อข่าวรายงานว่า ราคาหุ้นกลุ่มแบงก์ขึ้นยกแผง ตามทิศทางตลาดหุ้นไทยภาคเช้าพุ่งกว่า 20 จุด ทะลุแนวต้านสำคัญที่ 1,500 จุด โดยดัชนีตลาดหุ้นไทย ณ เวลา 10.21 น. อยู่ที่ระดับ 1,502.50 จุด บวก 23.58 จุด หรือ 1.59% ด้วยมูลค่าซื้อขาย 23,014.28 ล้านบาท เนื่องจากขานรับเงินทุนจากต่างประเทศไหลเข้าต่อเนื่อง ทำให้เห็นแรงซื้อหุ้นขนาดใหญ่ค่อนข้างคึกคัก วอลุ่มเทรดโดยรวมหนาแน่น 
ด้านหุ้นแบงก์ปรับตัวแรงนำโดย ธนาคารกรุงไทย จำกัด (มหาชน) หรือ KTB  ณ เวลา 10.21 น. อยู่ที่ระดับ 12.20 บาท บวก 0.70 บาท หรือ 6.09% ด้วยมูลค่าซื้อขาย 593.38 ล้านบาท ส่วนหุ้นรายอื่นดังตารางประกอบ

ด้านนายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยยังปรับตัวขึ้นต่อเนื่องจากวานนี้จากเม็ดเงินต่างประเทศ (Fund Flow) ไหลเข้าตลาดหุ้นไทย และปัจจัยบวกเรื่องความคาดหวังวัคซีนต้านไวรัสโควิด-19 หลังจากอังกฤษเริ่มฉีดวัคซีนให้กับประชาชนแล้ว รวมทั้งเงินบาทแข็งค่าสุดในรอบปีวันนี้
ทิศทางตลาดจากนี้คาดว่ายังปรับตัวขึ้นได้ แต่ให้ระวังแรงขายทำกำไรบริเวณแนวต้าน 1,500 จุด โดยสัญญาณทางเทคนิค Overbought รวมทั้งมีสัญญาณ Negative divergence ที่ดัชนีกับราคาไม่ได้ไปด้วยกัน บ่งชี้สัญญาณขัดแย้งทางเทคนิค ให้แนวต้านที่ 1,500 จุด แนวรับที่ 1,480 จุด